b'\n_START_ARTICLE_\nHolinergi\xc4\x8dno \xc5\xbeiv\xc4\x8devje\n_START_PARAGRAPH_\nHolinergi\xc4\x8dno \xc5\xbeiv\xc4\x8devje ali holinergi\xc4\x8dni sistem je del vegetativnega \xc5\xbeiv\xc4\x8devja, v katerem je v kon\xc4\x8dnih sinapsah \xc5\xbeiv\xc4\x8dni prena\xc5\xa1alec acetilholin. V \xc5\xa1ir\xc5\xa1em smislu holinergi\xc4\x8dni sistem zajema sistem vseh \xc5\xbeiv\xc4\x8dnih celic, ki za prenos \xc5\xbeiv\xc4\x8dnih impulzov uporabljajo acetilholin, tudi tiste v osrednjem \xc5\xbeiv\xc4\x8devju.\n_START_SECTION_\nReceptorji\n_START_PARAGRAPH_\nV holinergi\xc4\x8dni prenos impulzov, ki ga spro\xc5\xbei vezava acetilholina na receptorje, sta vklju\xc4\x8dena dva tipa holinergi\xc4\x8dnih receptorjev: nikotinski in muskarinski receptorji, poimenovana po dveh alkaloidih, nikotinu in muskarinu. Nikotin namre\xc4\x8d deluje agonisti\xc4\x8dno le na prvi podtip receptorjev, muskarin pa na drugega. Nadalje se nikotinski delijo na receptorje N\xe2\x82\x81, ki se nahajajo v \xc5\xbeiv\xc4\x8dno-mi\xc5\xa1i\xc4\x8dnih stikih, in receptorje N\xe2\x82\x82, ki so v \xc5\xbeiv\xc4\x8dnih ganglijih. V osrednjem \xc5\xbeiv\xc4\x8devju pa so prisotni \xc5\xa1e \xc5\xa1tevilni drugi podtipi, ki so sicer bolj sorodni z ganglijskim podtipom N\xe2\x82\x81. Tudi pri muskarinskih receptorjih je poznanih ve\xc4\x8d podtipov, in sicer od M\xe2\x82\x81 do M\xe2\x82\x85.'